10. การควบคุมภายใน และ Compliance

ในช่วงระยะเวลาตั้งแต่มีการจัดตั้งคณะกรรมการตรวจสอบจนถึงปัจจุบัน
คณะกรรมการตรวจสอบได้มีการประชุมเป็นประจำ อย่างน้อยเดือนละ 2 ครั้ง
เพื่อทำการพิจารณาทบทวนประสิทธิผลของการควบคุมภายในของธนาคารทั้งในด้านการบริหาร
การดำเนินงาน การรายงานทางการเงิน ด้านความเสี่ยงจากการดำเนินงาน
รวมถึงการพิจารณาเรื่องที่เกี่ยวกับการจัดทำรายงานทางการเงิน
และพิจารณาทบทวนงานที่ฝ่ายตรวจสอบภายใน และผู้สอบบัญชีปฏิบัติ
โดยสามารถสรุประบบการควบคุมภายในของธนาคารได้ดังนี้

1.  ธนาคารมีโครงสร้างการจัดการองค์กรและสภาพแวดล้อมที่ดีที่เอื้อให้สามารถปฏิบัติตามระบบการควบคุมภายในที่ได้กำหนดไว้
    อีกทั้งมีนโยบายและระเบียบปฏิบัติเป็นลายลักษณ์อักษร
    และได้ปฏิบัติตามนโยบายและระเบียบที่วางไว้อย่างเหมาะสม
    โดยธนาคารได้ดำเนินการปรับปรุงจัดทำระเบียบงานในธุรกรรมด้านต่างๆ
    ของธนาคารให้ทันสมัยอยู่เสมอ

2.  ธนาคารให้ความสำคัญกับการบริหารความเสี่ยงทั้งจากปัจจัยภายนอกและภายใน
    โดยมีการวิเคราะห์
    และกำหนดมาตรการในการติดตามเหตุการณ์ที่เป็นสาเหตุของปัจจัยความเสี่ยง
    และมาตรการในการลดความเสี่ยง โดยธนาคารได้ติดตามให้หน่วยงานต่าง ๆ
    ปฏิบัติตามมาตรการที่กำหนดไว้ รวมทั้งมีคณะกรรมการติดตามการวางระบบบริหารความเสี่ยง

3.  ในการควบคุมการปฏิบัติงานของฝ่ายจัดการ ธนาคารมีการกำหนดขอบเขตอำนาจหน้าที่
    และอำนาจอนุมัติวงเงินของฝ่ายบริหารแต่ละระดับเป็นลายลักษณ์อักษรอย่างชัดเจน
    และมีการแบ่งแยกหน้าที่เพื่อการตรวจสอบซึ่งกันและกัน

4.  ธนาคารมีมาตรการที่รัดกุมในการควบคุมการทำรายการที่เกี่ยวโยงกันกับบุคคลที่เกี่ยวโยงกัน
    โดยมีการกำหนดขั้นตอนการอนุมัติที่ชัดเจน และติดตามให้มีการปฏิบัติตามขั้นตอนนั้น ๆ
    โดยคำนึงถึงประโยชน์ของธนาคารเป็นหลัก
    และห้ามมิให้ผู้ที่มีส่วนได้ส่วนเสียมีส่วนร่วมในการอนุมัติ
    เพื่อป้องกันการนำประโยชน์ของธนาคารไปใช้เพื่อประโยชน์ส่วนตัว นอกจากนี้
    ธนาคารมีการติดตามให้การทำธุรกรรมผ่านขั้นตอนที่กำหนด
    มีการปฏิบัติตามเงื่อนไขที่ตกลงกันไว้ และทบทวนความเหมาะสมของสัญญาอย่างสม่ำเสมอ

5.  ธนาคารทำการดูแลติดตามให้การดำเนินงานเป็นไปตามกฎหมาย
    และกฎระเบียบของหน่วยงานต่าง ๆ ที่เกี่ยวข้อง

6.  ธนาคารมีการพัฒนาระบบสารสนเทศและระบบข้อมูลอย่างต่อเนื่อง
    เพื่อให้สามารถเรียกใช้ข้อมูลสำคัญ ๆ ได้อย่างเพียงพอและทันต่อเหตุการณ์

7.  ธนาคารมีการใช้นโยบายทางการบัญชีตามมาตรฐานการบัญชีที่เหมาะสมกับธุรกิจของธนาคาร

ตลอดเวลาที่ผ่านมา ธนาคารมีการติดตามผลการดำเนินธุรกิจ เพื่อเปรียบเทียบกับเป้าหมายที่กำหนด
เพื่อให้สามารถแก้ไขได้ในเวลาอันสั้นหากมีความคลาดเคลื่อน
รวมทั้งมีการตรวจสอบการปฏิบัติงานโดยฝ่ายตรวจสอบภายใน
ซึ่งผลการตรวจสอบของฝ่ายตรวจสอบภายในจะรายงานตรงต่อคณะกรรมการตรวจสอบก่อนนำเสนอฝ่ายจัดการ
และมีฝ่ายกำกับธุรกรรมคอยติดตามการแก้ไขตามความเห็นของฝ่ายตรวจสอบภายใน

รายงานคณะกรรมการตรวจสอบ

ในรอบปีบัญชี 2544 ที่ผ่านมา คณะกรรมการตรวจสอบได้มีการประชุมเป็นประจำเดือนละ 2 ครั้ง
รวมมีการประชุมทั้งสิ้น จำนวน 24 ครั้ง วาระการประชุมต่าง ๆ ครอบคลุมเนื้อหาโดยสรุปดังนี้

1.  พิจารณาผลการตรวจสอบ และประเมินประสิทธิผลของการควบคุมภายใน ระบบการปฏิบัติงาน
    และความเสี่ยงต่าง ๆ ของสาขาทุกสาขา และบางฝ่ายงานของสำนักงานใหญ่ของธนาคาร

2.  การพิจารณาแต่งตั้งผู้สอบบัญชีและกำหนดค่าสอบบัญชี

3.  การสอบทานงบการเงิน

4.  การตรวจสอบสินทรัพย์ด้อยคุณภาพที่ธนาคารได้รับการชดเชยจากกองทุนเพื่อการฟื้นฟูและพัฒนาระบบสถาบันการเงิน

5.  การพิจารณาผลงานของฝ่ายตรวจสอบภายใน
    และมีการทบทวนแนวทางการปฏิบัติงานของฝ่ายตรวจสอบภายในให้ทันสมัย
    และให้เป็นไปตามแนวทางปฏิบัติที่ธนาคารแห่งประเทศไทยกำหนด

6.  การพิจารณาทบทวนข้อสังเกตของผู้สอบบัญชี และผู้ตรวจการธนาคารพาณิชย์
    ธนาคารแห่งประเทศไทย ที่มีนัยสำคัญเพื่อติดตามให้ฝ่ายจัดการดำเนินการแก้ไข
    อีกทั้งได้ร่วมพิจารณาหารือและแลกเปลี่ยนข้อคิดเห็นกับฝ่ายจัดการ
    ผู้ตรวจการธนาคารพาณิชย์ของธนาคารแห่งประเทศไทย และผู้สอบบัญชีตามความเหมาะสม

จากการปฏิบัติหน้าที่ของคณะกรรมการตรวจสอบที่ผ่านมา
คณะกรรมการตรวจสอบมีความเห็นว่าระบบการควบคุมภายในของธนาคารมีความเหมาะสมกับการดำเนินธุรกิจของธนาคาร
ผลการตรวจสอบของฝ่ายตรวจสอบภายในจะรายงานตรงต่อคณะกรรมการตรวจสอบ
ก่อนนำเสนอรายงานการตรวจสอบต่อฝ่ายจัดการ และคณะกรรมการธนาคาร
เพื่อสั่งการให้มีการปรับปรุงแก้ไขตามความเหมาะสม

ดร.พิบูลย์ ลิมประภัทร

ประธานคณะกรรมการตรวจสอบ